Lugskou eindig met rare resies | News24
Lugskou eindig met rare resies
;Russel Phillips in sy Whisper X. Foto: WHISPER AIRCRAFT
‘n Eerste van sy soort wedywering op Uitenhage tussen ’n vuurwarm ses-silinder Corsa en vaartbelynde Whisper X-vliegtuig, het skare angstig op hulle voete gehou tydens verlede naweek se Wings en Wheels-fees en Doug Davidson Memorial-lugskou buite dié dorp.
Die voormalige Suid-Afrikaanse ovaalbaankampioen Pieta Victor het in sy rooi en wit 2.1 gemodifiseerde ovaalbaankar die vlieënier Russel Phillips in sy selfgeboude Whisper X vliegtuig die stryd aangesê in rondes oor ’n grasserige 4km lange aanloopbaan by die Uitenhage vliegveld.
“Ons het op en af teen mekaar resies gejaag. Dit het goed gegaan en ek kon ’n spoed van net so onder 200km/h op die 1km pylvak haal voor ek moes spoed verminder om om te draai,” het Pieta Victor opgewonde gesê.
Phillips in sy Whisper, met ’n vlerkspan van 8meter en maksimum spoed van 175 knope, moes ’n veel wyer draai maak om weer oor die aanloopbaan die Corsa in te haal.
Dit het Victor elke keer kans gegee om voet in die hoek te sit en die voortou te vat.
“My kar het bly spin en die vliegtuig was voor. So 100m voor elke draaipunt moes ek stadiger anders sou ek nie my draai maak nie.”
In die voorlaaste kilometer voor elke draai-slag het Phillips, in volle vaart,die vliegtuig se handversneller platgetrek en die Corsa ore aangesit.
Maar hoe vinniger Phillips gevlieg het, hoe wyer moes hy in die lug gaan draai om terug te keer vir die volgende ronde. So, in die laaste pylvak het die Corsa ’n goeie voorsprong van 300m gehad.
“Dinge het net mooi begin lyk. Dit was so amper, amper! En toe sien ek die vliegtuig se skaduwee!”
Uiteindelik het die Corsa en die Whisper gelyk die wenstreep oorgesteek!
Lourens Kruger, organiseerder van die jaarlikse Wings en Wheels-fees en Doug Davidson Memorial-lugskou het gesê vanjaar se fees was “’n baie groot sukses. Alles het veilig en sonder enige insidente afgeloop en die besoekersgetalle was goed.”
“Hoogtepunte? Alles was hoogtepunte, maar dit was ’n besondere voorreg om die Davidsons se Mustang, Hawker Sea Fury en Sukhoi hier te kon hê.
“Patrick Davidson is uitstekend gaan verseker dié jaar die wêreldkampioen kunsvlieënier wees.”
Kruger bedank al die borge, deelnemers en publiek vir hulle ondersteuning en het gesê hulle het gister reeds hulle eerste vergadering gehou vir die Wings en Wheels-fees van 2016. -Heilie Combrinck